Document ID: 31994L0020

Europos Parlamento ir Tarybos direktyva 94/20/EB
1994 m. gegužės 30 d.
dėl motorinių transporto priemonių bei jų priekabų mechaninių sukabinimo įtaisų ir tų įtaisų tvirtinimo prie transporto priemonių
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 100a straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 189b straipsnyje nustatytos tvarkos [3],
kadangi vidaus rinka apima vidaus sienų neturinčią erdvę, kurioje užtikrinamas laisvas prekių, asmenų, paslaugų ir kapitalo judėjimas; kadangi tuo tikslu svarbu patvirtinti priemones;
kadangi techniniai reikalavimai, kuriuos motorinės transporto priemonės ir jų priekabos turi atitikti pagal nacionalinės teisės aktus, inter alia, siejasi su tų transporto priemonių mechaniniais sukabinimo įtaisais;
kadangi šie reikalavimai valstybėse narėse yra skirtingi; kadangi dėl to būtina, kad visos valstybės narės arba papildydamos jose galiojančias taisykles, arba vietoj jų priimtų vienodus reikalavimus, ypač siekiant taikyti EEB tipo patvirtinimo tvarką, kuri buvo nustatyta 1970 m. vasario 6 d. Tarybos direktyvoje 70/156/EEB dėl valstybių narių teisės aktų, reglamentuojančių motorinių transporto priemonių ir jų priekabų tipo patvirtinimą [4], suderinimo;
kadangi ši direktyva - tai viena iš Direktyvoje 70/156/EEB nustatytos EEB tipo patvirtinimo tvarkos atskirųjų direktyvų; kadangi dėl to šiai direktyvai taikomos Direktyvoje 70/156/EEB numatytos nuostatos, susijusios su transporto priemonės sistemomis, sudėtinėmis dalimis ir atskirais techniniais agregatais;
kadangi siekiant tobulinti kelių eismo saugą ir palengvinti motorinių transporto priemonių ir priekabų pakeičiamumą tarptautiniuose vežimuose, laikoma svarbiu dalyku, jog visų tipų transporto priemonės, sudarančios autotraukinį arba sujungtą transporto priemonę, turėtų standartizuotas ir suderintas mechanines sukabinimo sistemas;
kadangi pageidautina laikytis ECE (Jungtinių Tautų Europos ekonomikos komisijos) taisyklės Nr. 55 techninių reikalavimų, nustatančių transporto priemonių junginių mechaninio sukabinimo įtaiso sudėtinėms dalims taikomas vienodas nuostatas; kadangi Taisyklė Nr. 55 papildo 1958 m. kovo 20 d. susitarimą dėl motorinės transporto priemonės įrangos ir jos dalių vienodų patvirtinimo sąlygų priėmimo ir abipusio to patvirtinimo pripažinimo;
kadangi nustatant vienodus mechaninių sukabinimo sistemų matmenis, buvo atsižvelgta į tarptautinius standartus (ISO), siekiant užtikrinti autotraukinius arba sujungtas transporto priemones sudarančių atskirų transporto priemonių pakeičiamumą ir laisvą prekių judėjimą valstybėse narėse,
PRIĖMĖ ŠIĄ DIREKTYVĄ:
1 straipsnis
Šioje direktyvoje:
- "transporto priemonė" - tai bet kokia komplektinė arba nekomplektinė motorinė transporto priemonė, kaip apibrėžta Direktyvos 70/156/EEB 2 straipsnyje, skirta naudoti keliuose, turinti bent keturis ratus, kurios maksimalus konstrukcinis greitis viršija 25 km/h, bei jos priekabos, išskyrus bėgiais važiuojančias transporto priemones, žemės ūkio ir miškų ūkio traktorius bei visus judančius mechanizmus,
- "mechaninio sukabinimo įtaiso tipas" - tai mechaninis sukabinimo įtaisas, kurio sudėtinei daliai, kaip apibrėžta Direktyvos 70/156/EEB 2 straipsnyje, galima suteikti tipo patvirtinimą.
2 straipsnis
Valstybės narės negali atsisakyti:
- suteikti EEB tipo patvirtinimą arba nacionalinį tipo patvirtinimą transporto priemonei, arba atsisakyti jį suteikti, ar uždrausti parduoti, registruoti, pradėti eksploatuoti ar naudoti transporto priemonę dėl priežasčių, susijusių su tos transporto priemonės mechaninių sukabinimo įtaisų neprivaloma įranga,
- suteikti EEB sudėtinės dalies tipo patvirtinimą arba nacionalinį sudėtinės dalies tipo patvirtinimą mechaniniam sukabinimo įtaisui arba uždrausti tą įtaisą parduoti ar naudoti,
jeigu yra laikomasi priedų reikalavimų.
3 straipsnis
Valstybės narės priima ir paskelbia įstatymus ir kitus teisės aktus, kurie, įsigalioję per 18 mėnesių nuo šios direktyvos priėmimo dienos, kad įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
Šias nuostatas jos taiko 18 mėnesių nuo šios direktyvos priėmimo.
4 straipsnis
Ši direktyva skirta valstybėms narėms.
Priimta Briuselyje, 1994 m. gegužės 30 d.

Labels: 7
3
15
8